மேலே கூறு முன்..எனது தந்தையைப் பற்றி சிறு அறிமுகம். தொழில் போலீஸ், தலையில் மழைக்கு முளைத்த காளான்கள் மாதிரி ஆங்காங்கே சில கறுப்பு நிற முடிகளும், வெள்ளை முடிகளும்மட்டுமே அங்குண்டு. எப்பவுமே போலீஸ் கிராப் வெட்டியிருப்பார். காக்கைக்கும் தன் குஞ்சு பொன்குஞ்சு என்பது போல் தலையில் இருக்கும் அந்த சில முடிகளுக்கும் மிகவும் விசேடமாகத் தயாரித்த ஒரு வித வாசனையான எண்ணையைத் தடவி, கிழமைக்கு ஒரு தடவை பண்டாவின் சலூனில் பண்டாவை நுனிப்புல் மேய விடுவார். பண்டாவும் ஒரு போலீஸ்காரனுடன் எதையும் எதிர்த்துக் கதைப்பது தற்கொலைக்குச் சமம் என்பதால் ”மாத்தயா லஸ்ஸனாய் னே” (அய்யா அழகாய் இருக்கிறாரே”) என்று ஒரு பொய்யை மட்டும் சொல்லுவார். புகழ்ச்சிக்கு போலீஸ்காரன் மட்டும் விதிவிலக்கா என்ன... அவரும் அதை ஆமோதிப்பதாய் தலையாட்டுவார்.